### Resumé

Økonomiudvalget har anmodet om en lokalplan, der giver mulighed for opførelse af ca. 40 almene studieboliger ved siden af Spinderihallerne i Vejle. Studieboligerne skal henvende sig til de nye studerende, der starter på Syddansk Universitet i Spinderihallerne i 2026. Boligerne ønskes opført som etageboliger i tre etager i et eksisterende byggefelt udlagt til erhvervsformål.

Lokalplanen har været i høring i 6 uger fra den 30. juni 2025 til 11. august 2025. Der er kommet én indsigelse. Indsigelsen har ikke givet anledning til at anbefale ændringer i lokalplanen og tillægget.

### Sagsfremstilling

![Figur 1: Kort over lokalplanområdet](data:image/jpeg;base64...)

*Figur 1: Kort over lokalplanområdet.*

**Planens historik**

Økonomiudvalget besluttede på mødet 7. april 2025, pkt. 91, at igangsætte en proces vedrørende etablering af studieboliger ved Spinderihallerne i samarbejde med AAB.

Teknisk Udvalg besluttede på mødet 6. maj 2025, pkt. 66, at igangsætte udarbejdelse af lokalplan nr. 1436.

Byrådet besluttede på mødet den 25. juni, pkt. 128, at sende lokalplanen og tillæg nr. 10 i offentlig høring.

Lokalplanen og tillægget har været i offentlig høring fra 30. juni 2025 til 11. august 2025.

**Indsigelser/bemærkninger og ændringer af lokalplanen og tillægget**

Der er kommet én indsigelse i høringsfasen. Indsiger bemærker, at der allerede er mange nye lejlighedsbyggerier i gang med at blive opført i byen, hvilket sammenholdt med den demografiske udvikling gør behovet for sådan en bygning tvivlsom. Indsiger mener at bebyggelsens arkitektur vil kollidere med omgivelserne og den industrielle karakter ved Spinderihallerne. Indsiger bemærker desuden, at lokalplanområdet i dag er et grønt område. Dette sætter de i forvejen indskrænkede grønne områder under pres og begrænser den demokratiske adgang til naturen.

Vejle Kommune bemærker, at analyser viser, at der på grund af byens fremtidige rolle som studieby er et øget behov for mindre og billigere boliger specifikt henvendt til studerende. Den nye boligbebyggelse skal udføres i høj arkitektonisk kvalitet i et moderne, råt og industrielt udtryk, der tilpasses kulturmiljøet gennem nyfortolkninger af de eksisterende bygningselementer. Lokalplanområdet er ikke et grønt område, men hovedsageligt et belagt areal, der delvist benyttes til parkering.

Indsigelsen har ikke givet anledning til at anbefale ændringer i lokalplanen og tillægget.

**Overtagelse/frafaldserklæring**

Lokalplanområdet ejes af kommunen, og en frafaldserklæring er derfor ikke nødvendig.

### Klima og resiliensvurdering

Der er foretaget en bæredygtighedsvurdering af lokalplanen i forhold til planens bæredygtige potentiale. Der er målt på fem bæredygtige hovedområder: Miljø, sociokulturel og funktionel kvalitet, teknik, proces og økonomi.

Lokalplanen giver mulighed for opførelse af små etageboliger, der er en bæredygtig boligform, som begrænser arealforbruget. Boligerne er huludfyldning i byen, og der udlægges hverken nye arealer eller nedrives eksisterende bebyggelse for at kunne opføre boligerne. Fortætning af eksisterende byområder og udnyttelse af eksisterende forsyningsstrukturer bidrager til en mere bæredygtig udvikling. Desuden bidrager det til en mere bæredygtig udvikling, at flere mennesker bor nær byens funktioner. Da området er et tidligere erhvervsområde, er jorden forurenet. Bortskaffelse af forurenet jord er både dyrt og ikke særligt klimavenligt. Der stilles krav til en høj arkitektonisk kvalitet, hvilket kan bidrage til at forlænge bebyggelsens levetid. Mulighed for at udnytte både beton, teglsten, metal og træ sikrer fleksibilitet og bedre balance mellem CO2-aftryk, levetid og vedligeholdelsesudgifter. Områdets centrale beliggenhed med nem adgang til uddannelser, indkøb og offentlige transportmuligheder fremmer bæredygtig mobilitet. Ved at reducere parkeringskravet fremmes brugen af offentlig transport, cykling og gang blandt de studerende, hvilket bidrager til sundheden og begrænser biltrafik.

### Sagens videre forløb

Sagen skal behandles af Økonomiudvalget og Byrådet.

### Historik

#### Teknik- og Miljødirektøren indstiller, den 9. september 2025, punkt 143:

**at** udvalget anbefaler over for Byrådet, at lokalplan nr. 1436 og tillæg nr. 10 til [adresse] 2025-2037 vedtages endeligt, og

**at** indsiger orienteres om Byrådets behandling af indsigelsen og om Teknik & Miljøs bemærkninger til indsigelsen.

#### Beslutning fra Teknisk Udvalg, den 9. september 2025, punkt 143:

Anbefalet.

#### Beslutning fra Økonomiudvalget, den 22. september 2025, punkt 232:

Anbefales.

### Beslutning

Godkendt.

Fraværende: Nicolai Mortensen

Fraværende: Ebbe Andreasen

Fraværende: Herbert Knudsen, i stedet mødte Helge Lund